ক্যান্সার-উৎপাদক বংশাণু
ক্যান্সার-উৎপাদক বংশাণু বা অঙ্কোজিন (ইংরেজি: Oncogene) বলতে এমন একটি বংশাণুকে বোঝায় যার ভেতরের ডিএনএ অনুক্রম কর্কটরোগ বা ক্যান্সার ঘটাতে পারে। দেহের বহু কোষেরই স্বাভাবিক মৃত্যু ঘটে। কিন্তু ক্যান্সার-আক্রান্ত রোগীর ক্ষেত্রে ক্যান্সার-উৎপাদক বংশাণুর ডিএনএ অনুক্রমটির জন্য ঐ কোষগুলি বেঁচে যায় এবং বংশবৃদ্ধি করে। ক্যান্সার-উৎপাদক বংশাণু থেকে ক্যান্সার ঘটার জন্য সাধারণত আরেকটি ধাপের প্রয়োজন, যেমন-অন্য আরেকটি বংশাণুতে রূপান্তর (মিউটেশন) ঘটা কিংবা পরিবেশগত কোনও কারণ, যেমন- ভাইরাসের সংক্রমণ ঘটা। ১৯৮০-র দশক থেকে এ পর্যন্ত কয়েক ডজন ক্যান্সার-উৎপাদক বংশাণুকে মানবদেহের ক্যান্সারের কারণ হিসেবে চিহ্নিত করা হয়েছে। ক্যান্সারের নতুন নতুন ওষুধগুলি এই ক্যান্সার-উৎপাদক বংশাণুর ডিএনএ অনুক্রম ও এর উৎপাদগুলিকে আক্রমণ করে।